**Έκθεση της Κοινοβουλευτικής Επιτροπής Γεωργίας και Φυσικών Πόρων για τους κανονισμούς «Οι περί Εγγραφής των Εκμεταλλεύσεων όπου Κρατούνται ή Εκτρέφονται Πουλερικά Κανονισμοί του 2022» και «Οι περί Προστασίας και Ευημερίας των Ζώων (Προστασία Ωοπαραγωγών Ορνίθων) (Τροποποιητικοί) Κανονισμοί του 2022»**

**Παρόντες:**

 Γιαννάκης Γαβριήλ, πρόεδρος Νίκος Σύκας

 Ανδρέας Πασιουρτίδης Χρίστος Ορφανίδης

 Βαλεντίνος Φακοντής Λίνος Παπαγιάννης

 Χαράλαμπος Πάζαρος Χαράλαμπος Θεοπέμπτου

 Η Κοινοβουλευτική Επιτροπή Γεωργίας και Φυσικών Πόρων μελέτησε τους πιο πάνω κανονισμούς σε τρεις συνεδρίες της, οι οποίες πραγματοποιήθηκαν στις 29 Μαρτίου, την 21η Ιουνίου και στις 5 Ιουλίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Τμήματος Γεωργίας και των Κτηνιατρικών Υπηρεσιών του Υπουργείου Γεωργίας, Αγροτικής Ανάπτυξης και Περιβάλλοντος, της Υπηρεσίας Θήρας και Πανίδας του Υπουργείου Εσωτερικών, της Νομικής Υπηρεσίας της Δημοκρατίας, των αγροτικών οργανώσεων ΠΕΚ, ΕΚΑ, «Παναγροτικός Σύνδεσμος» και «Ευρωαγροτικός», του Παγκύπριου Συνδέσμου Πτηνοτρόφων και της Κυπριακής Ομοσπονδίας Κυνηγίου και Διατήρησης Άγριας Ζωής (ΚΟΚΔΑΖ). Η αγροτική οργάνωση «Νέα Αγροτική Κίνηση», παρ’ όλο που κλήθηκε, δεν εκπροσωπήθηκε στις συνεδρίες της επιτροπής.

 Σκοπός των πρώτων προτεινόμενων κανονισμών, οι οποίοι εκδίδονται δυνάμει του άρθρου 14 του περί της Υγείας των Ζώων Νόμου, είναι η θέσπιση κανονισμών για την καλύτερη εφαρμογή της πράξης της Ευρωπαϊκής Ένωσης με τίτλο «Κανονισμός (EE) 2016/429 του Ευρωπαϊκού Κοινοβουλίου και του Συμβουλίου της 9ης Μαρτίου 2016 σχετικά με τις μεταδοτικές νόσους των ζώων και για την τροποποίηση και την κατάργηση ορισμένων πράξεων στον τομέα της υγείας των ζώων (“νόμος για την υγεία των ζώωνˮ)» και της πράξης της Ευρωπαϊκής Ένωσης με τίτλο «Κανονισμός (ΕΚ) 2017/625 του Ευρωπαϊκού Κοινοβουλίου και του Συμβουλίου της 15ης Μαρτίου 2017 για τους επίσημους ελέγχους και τις άλλες επίσημες δραστηριότητες που διενεργούνται με σκοπό την εξασφάλιση της εφαρμογής της νομοθεσίας για τα τρόφιμα και τις ζωοτροφές και των κανόνων για την υγεία και την καλή μεταχείριση των ζώων, την υγεία των φυτών και τα φυτοπροστατευτικά προϊόντα, για την τροποποίηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 999/ 2001, (ΕΚ) αριθ. 396/2005, (ΕΚ) αριθ. 1069/2009, (ΕΚ) αριθ. 1107/2009, (ΕΕ) αριθ. 1151/2012, (EE) αριθ. 652/2014, (ΕΕ) 2016/429 και (ΕΕ) 2016/2031, των κανονισμών του Συμβουλίου (ΕΚ) αριθ. 1/2005 και (ΕΚ) αριθ. 1099/2009 και των οδηγιών του Συμβουλίου 98/58/ΕΚ, 1999/74/ΕΚ, 2007/43/ΕΚ, 2008/119/ΕΚ και 2008/120/ΕΚ και για την κατάργηση των κανονισμών του Ευρωπαϊκού Κοινοβουλίου και του Συμβουλίου (ΕΚ) αριθ. 854/2004 και (ΕΚ) αριθ. 882/2004, των οδηγιών του Συμβουλίου 89/608/ΕΟΚ, 89/662/ΕΟΚ, 90/425/ΕΟΚ, 91/496/ΕΟΚ, 96/23/ΕΚ, 96/93/ΕΚ και 97/78/ΕΚ και της απόφασης 92/438/ΕΟΚ του Συμβουλίου (κανονισμός για τους επίσημους ελέγχους)».

 Ειδικότερα, σύμφωνα με τα στοιχεία που κατατέθηκαν ενώπιον της επιτροπής από τους κυβερνητικούς αρμοδίους, οι προτεινόμενοι κανονισμοί, όπως αυτοί είχαν αρχικά κατατεθεί, περιλαμβάνουν ρυθμίσεις που αφορούν την αίτηση και εγγραφή σε σχετικά μητρώα όλων των εκμεταλλεύσεων των οποίων η δραστηριότητα συνίσταται στην εκτροφή πουλερικών για σκοπούς παραγωγής αυγών κατανάλωσης ή κρέατος ή για σκοπούς εμπλουτισμού των θηραμάτων, τη χορήγηση στις εν λόγω εκμεταλλεύσεις από την αρμόδια αρχή διακριτικού αριθμού εγγραφής, τους κανόνες υγιεινής που κάθε υπεύθυνος εκμετάλλευσης τηρεί στις εν λόγω εκμεταλλεύσεις, καθώς και τα διάφορα αρχεία που πρέπει να τηρεί σε σχέση με την εκτροφή πουλερικών παραγωγής αυγών ή κρέατος.

 Σκοπός των δεύτερων προτεινόμενων κανονισμών, οι οποίοι εκδίδονται δυνάμει του άρθρου 32 του περί Προστασίας και Ευημερίας των Ζώων Νόμου, είναι η τροποποίηση των περί Προστασίας και Ευημερίας των Ζώων (Προστασία Ωοπαραγωγών Ορνίθων) Κανονισμών, ώστε να διαγραφούν από αυτούς οι πρόνοιες που διέπουν την εγγραφή των εκμεταλλεύσεων ωοπαραγωγών ορνίθων, δεδομένου ότι η εγγραφή των εκμεταλλεύσεων αυτών θα διέπεται πλέον από τις πρόνοιες των πρώτων προτεινόμενων κανονισμών. Επιπροσθέτως, προτείνεται η διαγραφή υφιστάμενων προνοιών που δεν τυγχάνουν εφαρμογής ή/και αποτελούν πλεονασμό, καθώς και λεκτικές διορθώσεις υφιστάμενων προνοιών.

 Ο εκπρόσωπος της Υπηρεσίας Θήρας και Πανίδας του Υπουργείου Εσωτερικών εξέφρασε τους προβληματισμούς του αναφορικά με τις πρόνοιες των πρώτων προτεινόμενων κανονισμών που ρυθμίζουν την εγγραφή εκμεταλλεύσεων εμπλουτισμού θηράματος. Ειδικότερα, ο ίδιος εκπρόσωπος ανέφερε κατά την τοποθέτησή του ότι οι κυνηγετικοί σύλλογοι στους οποίους παραχωρούνται θηράματα για εκτροφή και απελευθέρωση πιθανόν να μην μπορούν να ανταποκριθούν στις προτεινόμενες με τους εν λόγω κανονισμούς απαιτήσεις.

 Η αγροτική οργάνωση ΠΕΚ και η ΚΟΚΔΑΖ, η οποία απέστειλε γραπτό υπόμνημα στην επιτροπή, εξέφρασαν τη δυσαρέσκειά τους για τη μη πρόσκλησή τους στη δημόσια διαβούλευση που προηγήθηκε της κατάθεσης των εν λόγω κανονισμών στη Βουλή.

 Λαμβάνοντας υπόψη τα πιο πάνω, ο πρόεδρος της επιτροπής κάλεσε τους εκπροσώπους των Κτηνιατρικών Υπηρεσιών να προβούν εκ νέου σε διαβουλεύσεις με τους εμπλεκόμενους φορείς και να εξετάσουν τους προβληματισμούς που τέθηκαν από τον εκπρόσωπο της Υπηρεσίας Θήρας και Πανίδας.

 Στο πλαίσιο της περαιτέρω εξέτασης των κανονισμών το Υπουργείο Γεωργίας, Αγροτικής Ανάπτυξης και Περιβάλλοντος κατόπιν διαβούλευσης με όλους τους εμπλεκόμενους φορείς κατέθεσε αναθεωρημένο κείμενο των πρώτων προτεινόμενων κανονισμών, το οποίο δεν περιλαμβάνει ρυθμίσεις για τις εκμεταλλεύσεις εμπλουτισμού θηράματος. Συγκεκριμένα, σύμφωνα με τα στοιχεία που κατατέθηκαν από το αρμόδιο υπουργείο, αφού εξετάστηκαν οι προβληματισμοί/ενστάσεις της Υπηρεσίας Θήρας και Πανίδας και της ΚΟΚΔΑΖ, αποφασίστηκε η εξαίρεση των εν λόγω εκμεταλλεύσεων από το πεδίο εφαρμογής των πρώτων υπό εξέταση κανονισμών, εξαίρεση η οποία δεν επηρεάζει σύμφωνα με τα ίδια στοιχεία τους κανόνες ανταγωνισμού, αφού οι εκμεταλλεύσεις αυτές δεν ασκούν εμπορική δραστηριότητα. Επιπροσθέτως, σύμφωνα με τα στοιχεία αυτά, η διαδικασία εγγραφής των εκμεταλλεύσεων εμπλουτισμού θηράματος και των οικόσιτων πουλερικών δύναται να ρυθμιστεί σε μεταγενέστερο στάδιο με την προώθηση από το αρμόδιο υπουργείο σχετικής τροποποίησης του περί της Υγείας των Ζώων Νόμου.

 Υπό το φως των πιο πάνω, η Κοινοβουλευτική Επιτροπή Γεωργίας και Φυσικών Πόρων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών των κανονισμών κατά τη συζήτησή τους στην ολομέλεια του σώματος.

12 Ιουλίου 2022

 ΚλΧ/ΕΧ/ΜΓ

Aρ. Φακ.: 23.03.059.**002**,**003**.2022